รายงานฉบับใหม่ระบุว่า เอดส์หยุดระบาดแล้ว
รายงานของโครงการ UNAIDS ระบุว่า ปีที่แล้วมีผู้ติดเชื้อ HIV รายใหม่ในโลกราว 2.6 ล้านราย ซึ่งต่ำกว่าเมื่อพ.ศ.2542 ซึ่งมีจำนวน 3.1 ล้านราย
รายงานฉบับใหม่ระบุว่า เอดส์หยุดระบาดแล้วและโลกกำลังทำให้การระบาดของเชื้อไวรัส HIV ผัน กลับไปอีกทางหนึ่ง โครงการ UNAIDS แห่งสหประชาชาติรายงานว่า ประเทศที่ทำให้ผู้ติดเชื้อไวรัส HIV รายใหม่ๆมีจำนวนคงที่ หรือทำให้มีจำนวนลดลงอย่างเป็นล่ำเป็นสันนั้นมีอย่างน้อย 56 ประเทศ เมื่อดูข้อมูลสถิติในรายงานของโครงการ UNAIDS ในปีพุทธศักราช 2552 ผู้ติดเชื้อ HIV มีจำนวนราวสองล้านหกแสนราย ซึ่งต่ำกว่าตัวเลขของเมื่อปีพุทธศักราช 2542 ที่ระบุว่ามีจำนวนสามล้านหนึ่งแสนราย รายงานฉบับนั้นตั้งข้อสังเกตไว้ว่า ผู้ที่เสียชีวิตจากโรคภัยที่เกิดเนื่องจากการเป็นเอดส์เมื่อปีที่แล้วมีจำนวนหนึ่งล้านแปดแสนราย ซึ่งต่ำกว่าตัวเลขของเมื่อปีพุทธศักราช 2547 อยู่ร้อยละ 20 รายงานระบุว่า การบำบัดที่ต่อต้านเชื้อ HIV ทำให้คนที่ติดเชื้อ HIV กว่าสามสิบสามล้านคนยังมีชีวิตอยู่ได้ ตามรายงาน ย่าน sub-Sahara ทางแอฟริกายังถูกกระทบกระเทือนจากการระบาดของเอดส์มากที่สุดกล่าวคือ ในหมู่ผู้ที่ติดเชื้อ HIV รายใหม่นั้น เป็นประชาชนในภูมิภาคนั้นเสียร้อยละ 69 แต่รายงานตั้งข้อสังเกตว่า การระบาดของเชื้อ HIV ในย่าน sub-Sahara ทางแอฟริกานั้นคงที่หรือไม่ก็กำลังลดลง การเสียชีวิตจากโรคภัยที่เกิดเนื่องจากการเป็นเอดส์กำลังลดลง อีกทั้งการติดเชื้อ HIV และการเสียชีวิตจากโรคภัยที่เกิดเนื่องจากการเป็นเอดส์ในหมู่เด็กๆนั้นกำลังลดลงไปด้วย รองกรรมการบริหารของโครงการ UNAIDS พอล เดอ เลย์ ( Paul De Lay ) กล่าวว่า ประเทศในย่าน sub-Sahara ทางแอฟริกา 22 ประเทศทำให้ผู้ที่ติดเชื้อ HIV รายใหม่ๆลดน้อยลงไปกว่า 25 เปอร์เซ็นต์ และว่าเรื่องที่ว่านี้เกิดขึ้นในหมู่ประชากรทั่วไป โดยเฉพาะอย่างยิ่งในหมู่คนหนุ่มสาว เขากล่าวต่อไปว่า การมีคู่ร่วมเพศหลายคนลดน้อยลง ในบางประเทศมีการใช้ถุงยางอนามัยเพิ่มขึ้นถึง 75 เปอร์เซ็นต์ และการร่วมเพศกับผู้ที่มิได้เป็นคู่ครองของตนก็ลดลง เราจะเห็นว่าการมีเพศสัมพันธ์ครั้งแรกก็เกิดขึ้นช้าลง ดังนั้น พฤติกรรมเสี่ยงด้านเพศสัมพันธ์กำลังเปลี่ยนไปอย่างน่าตื่นตะลึง แต่เรื่องที่เรายังไม่พบเห็นก็คือผลกระทบจากการเพิ่มการบำบัดรักษาเพราะการที่มีผู้มารับการบำบัดรักษามากขึ้นจะมีส่วนช่วยในด้านการป้องกันเช่นกัน รายงานระบุด้วยว่า ทางยุโรปตะวันออกและภาคเอเชียกลางนั้น จำนวนของผู้ติดเชื้อ HIV รายใหม่ๆและผู้ที่เสียชีวิตจากโรคภัยที่เกิดเนื่องจากการเป็นเอดส์นั้นเพิ่มขึ้นมากทีเดียว รายงานระบุว่า ในช่วงปีพุทธศักราช 2543 ถึงปีพุทธศักราช 2552 นั้น จำนวนคนที่ติดเชื้อ HIV และยังมีชีวิตอยู่เพิ่มขึ้นเกือบสามเท่าคือมีจำนวนราวๆหนึ่งล้านสามแสนราย รายงานระบุว่า เชื้อ HIV จะระบาดในหมู่ผู้ที่ใช้เข็มฉีดยาเสพย์ติด ผู้ขายบริการทางเพศ และชายที่มีเพศสัมพันธ์กับผู้ชายด้วยกัน ผู้ที่ติดเชื้อ HIV เหล่านี้ส่วนมากอยู่ในรัสเซียและยูเครน รายงานเตือนด้วยว่าเชื้อ HIV ยังไม่หยุดระบาดในประเทศที่มีรายได้สูงทางอเมริกาเหนือ และยุโรปตะวันตก และว่าการมีเพศสัมพันธ์ระหว่างผู้ชายด้วยกัน โดยไม่มีการป้องกันอะไรนั้นคือสาเหตุสำคัญที่ทำให้การติดเชื้อ HIV แพร่กระจายครั้งใหม่ รายงานกล่าวว่า ชาวอเมริกันเชื้อสายแอฟริกาในสหรัฐและชนพื้นเมืองดั้งเดิมในคานาดาติดเชื้อ HIV มากกว่าคนกลุ่มอื่นๆ